**Anexa la proiectul H.C.L. Satu Mare nr. 233/08.01.2025**

**STUDIU DE OPORTUNITATE**

**privind stabilirea modalității gestiunii pentru activitățile de tratare**

**aerobă a biodeșeurilor și eliminare prin depozitare a deșeurilor reziduale din cadrul serviciului public de salubrizare a Municipiului Satu Mare**

**I. Obiectul studiului de oportunitate**

Obiectul prezentului studiu de oportunitate este reprezentat de fundamentarea alegerii şi oportunităţii modalității de gestiune a activității **de tratare aerobă a biodeșeurilor și eliminarea prin depozitare a deșeurilor reziduale** din cadrul serviciului de salubrizare a Municipiului Satu Mare, județul Satu Mare.

**II. Scopul studiului de oportunitate**

Scopul final al studiului de oportunitate este **stabilirea modalității gestiunii directe sau delegate pentru activităţile** unității administrativ-teritoriale Municipiul Satu Mare, judeţul Satu Mare, *prevăzute la art.2 alin.(3) lit.e) și lit.j) din Legea nr.101/2006 privind serviciul de salubrizare a localităților, republicată, cu modificările și completările ulterioare.*

Activitățile de salubrizare care fac obiectul prezentului studiu sunt următoarele:

a) tratarea aerobă a biodeșeurilor colectate separat în instalații de compostare, inclusiv transportul reziduurilor la depozitele de deșeuri și/sau la instalațiile de valorificare energetică;

b) eliminarea, prin depozitare, a deșeurilor reziduale, a deșeurilor stradale, a deșeurilor de pământ și pietre provenite de pe căile publice, a reziduurilor rezultate de la instalațiile de tratare a deșeurilor municipale, precum și a deșeurilor care nu pot fi valorificate provenite din activități de reamenajare și reabilitare interioară și/sau exterioară a locuințelor la depozitele de deșeuri nepericuloase.

**III. Activitatea de tratare aerobă a biodeșeurilor și eliminarea prin depozitare a deșeurilor reziduale în prezent**

Până în prezent aceste activități de salubrizare se desfășurau în baza unui contract comercial încheiat între operatorul de colectare al Municipiului Satu Mare și operatorul Depozitului Ecologic Doba, fără a exista un contract de delegare încheiat între unitatea administrativ-teritorială și operatorul autorizat.

Prin O.U.G. nr.133/2022 pentru modificarea și completarea [Ordonanței de urgență a Guvernului nr. 92/2021](https://legislatie.just.ro/Public/DetaliiDocumentAfis/253009) privind regimul deșeurilor, precum și a [Legii serviciului de salubrizare a localităților nr. 101/2006](https://legislatie.just.ro/Public/DetaliiDocumentAfis/253014), s-a impus autorităților administrației publice locale să încheie contracte de delegare inclusiv pentru eliminarea, prin depozitare, a deșeurilor reziduale, a deșeurilor stradale, a deșeurilor de pământ și pietre provenite de pe căile publice, a reziduurilor rezultate de la instalațiile de tratare a deșeurilor municipale, precum și a deșeurilor care nu pot fi valorificate provenite din activități de reamenajare și reabilitare interioară și/sau exterioară a locuințelor la depozitele de deșeuri nepericuloase, provenite de pe raza lor teritorială.

În conformitate cu prevederile art.18 ale [Legii serviciului de salubrizare a localităților nr. 101/2006](https://legislatie.just.ro/Public/DetaliiDocumentAfis/253014), republicată la data de 17.07.2023,

*,,Unitățile administrativ-teritoriale care atribuie, în mod individual, activitatea de colectare separată și transport separat al deșeurilor municipale au obligația să atribuie, în prealabil, activitățile de sortare, de tratare a deșeurilor și/sau de eliminare, prin depozitare, a deșeurilor reziduale și a reziduurilor rezultate din procesul de tratare, după caz, în situația în care respectivele activități nu au fost delegate, în asociere, cu alte unități administrativ-teritoriale, de către asociația de dezvoltare intercomunitară la care acestea sunt membre. Este interzisă prestarea de către operatori a activităților de sortare, tratare și/sau de eliminare, prin depozitare, a deșeurilor municipale fără contract de delegare încheiat cu unitatea/subdiviziunea administrativ-teritorială de pe raza căreia provin deșeurile.”*

Mai mult, potrivit dispoziților art. 19 din aceeași lege a serviciului de salubrizare a localităților,

*,,Operatorii care prestează activitatea de colectare separată a deșeurilor municipale au obligația să transporte fracțiile colectate separat numai către operatorii stațiilor de transfer, operatorii stațiilor de sortare, operatorii instalațiilor de tratare și operatorii depozitelor de deșeuri care au contracte de delegare încheiate cu unitățile administrativ-teritoriale sau, după caz, cu sectoarele municipiului București de pe raza cărora sunt colectate respectivele deșeuri.”*

Ca urmare a modificărilor legislative referitoare la activitățile de salubrizare analizate, respectiv pentru necesitatea și obligația legală a încheierii unui contract de delegare între Municipiul Satu Mare și operatorul singurului depozit conform de deșeuri nepericuloase din județul Satu Mare, se impune analiza cu privire la stabilirea modalității de gestiunii acestor activități de salubrizare.

**IV. Cadrul legislativ**

Prin raportare la principiul continuităţii serviciilor de utilitate publică şi a atribuţiilor ce cad în sarcina autorităţilor publice locale, se întocmeşte prezentul studiu de oportunitate, cu respectarea următoarelor acte normative:

* OUG nr.57/2019 privind Codul administrativ cu modificările şi completările ulterioare;
* Legea nr. 51/2006, a serviciilor comunitare de utilitati publice, republicată, cu modificările şi completările ulterioare;
* Legea nr. 101/2006, a serviciului de salubrizare a localităţilor, republicată, cu modificările şi completările ulterioare;
* **Legea nr. 17/2023 pentru aprobarea OUG nr. 92/2021 privind regimul deşeurilor;**
* **OUG nr. 92/2021 privind regimul deşeurilor** cu modificările şi completările ulterioare;
* OUG nr.196/2005 privind fondul pentru mediu cu modificările şi completările ulterioare;
* Ordinul Preşedintelui A.N.R.S.C. nr. 640/2022 privind aprobarea Normelor metodologice de stabilire, ajustare sau modificare a tarifelor pentru activităţile de salubrizare, precum și de calculare a tarifelor/taxelor distincte pentru gestionarea deșeurilor și a taxelor de salubrizare, cu modificările și completările ulterioare;
* Ordinului Preşedintelui A.N.R.S.C. nr. 82/ 2015 de aprobare a Regulamentului-cadru al serviciului de salubrizare a localităţilor – stabileşte cadrul juridic unitar privind desfăşurarea serviciului de salubrizare, definind modalităţile şi condiţiile cadrul ce trebuie îndeplinite pentru asigurarea serviciului de salubrizare, indicatorii de performanţă, condiţiile tehnice, raporturile dintre operator şi utilizator;
* Ordinului Preşedintelui A.N.R.S.C. nr. 111/2007 de aprobare a Caietului de sarcini cadru al serviciului de salubrizare – stabileşte condiţiile de desfăşurare a activităţilor specifice serviciului de salubrizare, stabilind nivelurile de calitate şi condiţiile tehnice necesare funcţionării acestui serviciu în condiţii de eficienţă şi siguranţă;
* Ordinului Preşedintelui A.N.R.S.C. nr. 112/2007 de aprobare a Contractului cadru de prestare a servicului de salubrizare a localităţilor, contractul – cadru de prestare a serviciului de salubrizare a localităţilor constituie modelul contractului de prestări servicii care reglementează, alături de Regulamentul serviciului, relaţiile dintre operatori şi utilizatori.

**V. Serviciile comunitare de utilităţi publice**

**Definiţie:** Conform art.1, alin.(2) din Legea nr. 51/2006, a serviciilor comunitare de utilitati publice cu modificările şi completările ulterioare, serviciile comunitare de utilităţi publice sunt definite ca totalitatea activităţilor reglementate prin prezenta lege sau prin legi speciale, care asigură satisfacerea nevoilor esentiale de unitate şi interes public general cu caracter social ale colectivităţilor locale cu privire la:

* alimentarea cu apă;
* canalizarea și epurarea apelor uzate;
* procesarea apelor uzate din cadrul unităților administrativ-teritoriale printr-un serviciu public inteligent alternativ;
* colectarea, canalizarea și evacuarea apelor pluviale;

- alimentarea cu energie termică în sistem centralizat;

**-** salubrizarea localităților;

**-** iluminatul public;

**-** alimentarea cu gaze naturale;

**-** transportul public local de călători.

Participanţii la realizarea serviciilor comunitare de utilităţi publice, inclusiv a celui de salubrizare sunt:

* autorităţile administraţiei publice locale;
* utilizatorii serviciilor comunitare de utilităţi publice;
* operatorii serviciilor comunitare de utilităţi publice;
* A.N.R.S.C.

Serviciile comunitare de utilităţi publice implică procese industriale care au ca rezultat producerea de deşeuri şi poluarea mediului, astfel încât la realizarea serviciilor trebuie controlat impactul asupra mediului în vederea protecţiei şi conservării acestuia, pentru asigurarea unei dezvoltări durabile.

Legea nr. 51/2006 este legea fundamentală a serviciilor comunitare de utilităţi publice şi reglementează activitatea în domeniul serviciilor comunitare de utilităţi publice, care pune accent pe necesitatea protecţiei mediului înconjurător şi obţinerea tuturor autorizaţiilor, licenţelor şi avizelor de mediu cerute de lege.

Legea nr. 101/2006 a serviciului de salubrizare a localităților cu modificările şi completările ulterioare, are ca obiect stabilirea cadrului juridic unitar privind înfiinţarea, organizarea, gestionarea, finanţarea, exploatarea, monitorizarea şi controlul funcţionării serviciului public de salubrizare al localităţilor; se aplică serviciului public de salubrizare al comunelor, oraşelor şi municipiilor, judeţelor şi al sectoarelor municipiului Bucureşti, precum şi al asociaţiilor de dezvoltare intercomunitară având ca obiectiv serviciile de salubrizare.

Serviciile de utilităţi publice sunt în responsabilitatea autorităţilor administraţiei publice locale şi se înfiinţează, organizează şi gestionează potrivit hotărârilor adoptate de autorităţile deliberative ale unităţilor administrativ teritoriale, în funcţie de gradul de urbanizare, de importanţa economico-socială a localităţilor, de mărimea şi de gradul de dezvoltare a acestora şi în raport cu infrastructura tehnico-edilitară existentă.

**VI. Serviciul public de salubrizare**

Prin salubrizare, în contextul regulamentului cadru al serviciului de salubrizare a localitătilor aprobat prin ordinul Preşedintelui ANRSC nr. 110/2007, se înţelege: „*Totalitatea operaţiunilor şi activităţilor necesare pentru păstrarea unui aspect salubru al localitătilor, adică colectarea, selectarea, transportul, depozitarea, neutralizarea deşeurilor, măturatul, stropitul, spălatul străzilor, curăţatul rigolelor, colectarea deşeurilor stradale, curăţarea şi transportul zăpezii de pe căile publice şi menţinerea în funcţiune a acestora pe timp de polei sau îngheţ”.*

Principiile de organizare şi funcţionare a serviciilor de salubrizare ca o componentă a serviciilor publice de gospodărie comunală sunt:

* protecţia sănătăţii populației;
* autonomia locală şi descentralizarea serviciilor;
* responsabilitatea faţă de cetăţeni;
* conservarea şi protecţia mediului inconjurător;
* asigurarea calității și continuității serviciului;
* tarifarea echitabilă, corelată cu calitatea și cantitatea serviciului prestat;
* nediscriminarea şi egalitatea de tratament al utilizatorilor;
* transparenţa, consultarea şi antrenarea în decizii a cetăţenilor;
* administrarea corectă și eficientă a bunurilor din proprietatea publică sau privată a unităților administrativ-teritoriale și a banilor publici;dezvoltare durabilă;
* securitatea serviciului;
* dezvoltarea durabilă.

Serviciile de salubrizare se organizează pentru satisfacerea nevoilor populaţiei, ale instituţiilor publice şi ale agenţilor economici şi vor asigura:

* îmbunătăţirea condiţiilor de viaţă ale cetăţenilor;
* promovarea calităţii şi eficienţei activităţilor de salubrizare;
* dezvoltarea durabilă a serviciilor;
* protecţia mediului inconjurător.

Activitățile de salubrizare ce fac obiectul prezentului studiu, conform art.2 alin.(3), lit. e) și lit.j) din Legea nr.101/2006, cuprind:

a) tratarea aerobă a biodeșeurilor colectate separat în instalații de compostare, inclusiv transportul reziduurilor la depozitele de deșeuri și/sau la instalațiile de valorificare energetică;

b) eliminarea, prin depozitare, a deșeurilor reziduale, a deșeurilor stradale, a deșeurilor de pământ și pietre provenite de pe căile publice, a reziduurilor rezultate de la instalațiile de tratare a deșeurilor municipale, precum și a deșeurilor care nu pot fi valorificate provenite din activități de reamenajare și reabilitare interioară și/sau exterioară a locuințelor la depozitele de deșeuri nepericuloase.

În conformitate cu art. 12 alin. (1) din Legea nr. 101/2006 a serviciului de salubrizare a localităţilor gestiunea serviciului de salubrizare se realizează în condițiile Legii nr. 51/2006, prin următoarele modalități:

**a) gestiunea directă**

**b) gestiunea delegată.**

Serviciul public de salubrizare poate fi asigurat, în condițiile legii, prin operatori furnizori/prestatori de servicii publice locale de gospodărire comunală specializați, care pot fi:

* **servicii publice de interes local sau județean**, **specializate, cu personalitate juridică,** înființate și organizate în subordinea consiliilor locale sau consiliilor județene, după caz, prin hotărâri ale autorităților deliberative ale unităților administrativ-teritoriale respective;
* **societăți reglementate de Legea nr. 31/1990**, republicata, cu modificarile si completarile ulterioare, **cu capital social integral al unitatilor administrativ-teritoriale**, înființate de autoritățile deliberative ale unităților administrativ-teritoriale respective.

Prin intermediul acestor tipuri de operatori se realizeză **gestiunea directă** a serviciului de salubrizare.

Serviciul public de salubrizare poate fi asigurat, **în cazul gestiunii delegate**, prin intermediul**:**

* societăți reglementate de Legea [nr. 31/1990](doc:900003102/55), republicată, cu modificările și completările ulterioare, **cu capital social privat**;
* societăți reglementate de Legea nr. 31/1990, republicată, cu modificările și completările ulterioare, **cu capital social mixt**.

Alegerea modalităţii de gestiune a serviciului de salubrizare se face prin hotărâri ale autorităţilor deliberative ale unităţilor administrativ-teritoriale sau ale asociaţiilor de dezvoltare intercomunitară, după caz, în conformitate cu strategiile şi programele de salubrizare adoptate la nivelul fiecărei localităţi, precum şi în conformitate cu prevederile Legii nr.51/2006, republicată cu modificările şi completările ulterioare.

**a) Gestiunea directă** se realizează prin intermediul unor operatori de drept public înfiinţaţi la nivelul unităţilor administrativ-teritoriale, în baza hotărârilor de dare în administrare adoptate de autorităţile deliberative ale acestora sau prin intermediul asociațíilor de dezvoltare intercomunitare.

**b) Gestiunea delegată** este modalitatea de gestiune în care autorităţile administraţiei publice locale de la nivelul unităţilor administrativ-teritoriale atribuie unuia sau mai multor operatori toate ori numai o parte din competenţele şi responsabilităţile proprii privind furnizarea/prestarea serviciilor de utilităţi publice, precum şi concesionarea sistemelor de utilităţi publice aferente serviciilor, respectiv dreptul şi obligaţia de administrare şi de exploatare a acestora, pe baza unui contract.

Indiferent de modalitatea de gestiune adopată, activităţile specifice serviciului de salubrizare se organizează şi se desfăşoară pe baza unui regulament al serviciului şi a unui caiet de sarcini, aprobate prin hotărâri ale autorităţilor deliberative ale unităţii administrativ-teritoriale. Regulamentul serviciului de salubrizare a localităţilor şi caietele de sarcini ale serviciului se întocmesc în conformitate cu regulamentul-cadru al serviciului de salubrizare şi caietul de sarcini-cadru, elaborate şi aprobate prin Ordinul nr.110/2007 şi respectiv Ordinul nr.111/2007 ale preşedintelui A.N.R.S.C.

Delegarea gestiunii serviciului de salubrizare, respectiv operarea, adminstrarea şi exploatarea sistemelor publice de salubrizare aferente, se poate face pentru toate sau numai pentru o parte dintre activităţile componente ale serviciului, pe baza unor analize tehnico-economice şi de eficienţă a costurilor de operare, concretizate într-un studiu de oportunitate.

Pentru a alege una dintre cele modalități de gestiune este necesar să analizăm natura și starea serviciului de salubrizare, interesele actuale și de perspectivă ale comunei/orașului/municipiului legate de acest serviciu mai ales în ceea ce priveste implementarea colectarii selective, precum și asigurarea unui raport calitate-preț cât mai bun pentru comunitatea din Municipiul Satu Mare.

**VII. Identificarea nevoilor de salubrizare**

**VII.1. Grupuri interesate**

Grupurile interesate de realizarea serviciilor de salubrizare din cadrul Municipiului Satu Mare, se împart astfel:

a) **Utilizatori/ Beneficiari ai serviciilor de salubrizare**:

*Casnici*: persoane fizice şi asociaţii de locatari sau proprietari, locuitori ai comunei/orașului/municipiului şi persoane care tranzitează unitatea administrativ-teritorială;

Non-casnici:

*Agenţi economici* care îşi desfăşoară activitatea pe aria administrativ teritorială a comunei/orașului/municipiului;

*Instituţii publice* cu sediile sau filiale în comunei/orașului/municipiului;

*Alte persoane juridice* – asociații și fundații, cultele religioase

b) **Unitatea administrativ- teritorială Municipiul Satu Mare** are ca obiectiv realizarea unor servicii de salubrizare de calitate de către operatorii activităților de salubrizare, scop în care efectuează controlul şi urmărirea activităţii de salubrizare executată de către operator.

c) **Prestatorii de servicii de salubrizare** – au ca obiectiv obţinerea unui profit cât mai mare în schimbul serviciilor oferite.

d) **Instituţii** **ale statului** care au ca scop protejarea mediului, a sănătăţii populaţiei:

*Garda de Mediu* – printre atribuţii se numără urmărirea şi controlul reglementărilor privind gestionarea deşeurilor şi recuperarea materialelor reciclabile, dar şi aplicarea de sancţiuni contravenţionale pentru încălcările prevederilor actelor normative în domeniul protecţiei mediului). Totodată, realizează inspecţii la agenţii economici generatori de deşeuri şi deţinători de deșeuri.

*Agenţia de Protecţie a Mediului* - printre atribuţii se regăsesc coordonarea şi urmărirea stadiului de îndeplinire al obiectivelor din strategia de gestionare a deşeurilor şi de asigurare a salubritatii localitătii, colaborând cu autorităţile publice locale.

*Direcţia de Sănătate Publică* – are ca scop realizarea controlului de stat al respectării condiţiilor igienico-sanitare prevăzute de reglementările legale în domeniul sănătăţii publice.

*Autoritatea Naţională de Reglementare pentru Serviciile Publice de Gospodărie Comunală ( ANRSC* ) – atribuţii: pregătirea pieţei serviciilor publice de gospodărie comunală pentru intrarea pe piaţă comunitară; promovarea concurenţei şi a unei privatizări controlate pe piaţa serviciilor publice comunale.

**VIII.2. Analiza nevoilor diferitelor grupuri interesate**

În general, deşeurile urbane (stradale şi menajere) şi cele industriale se numără printre obiectivele recunoscute ca fiind cele mai mari generatoare de impact şi risc pentru mediu şi sănătatea publică.

Principalele forme de impact şi risc determinate de deşeurile urbane şi industriale, în ordinea în care sunt percepute de populaţie, sunt:

* modificări de peisaj şi disconfort vizual,
* poluarea aerului,
* poluarea apelor de suprafaţă – în cazul depozitării deşeurilor în apropierea cursurilor de apă,
* poluarea pânzei de ape freatice – prin infiltraţii de substanţe dăunătoare rezultate din reacţiile chimice ce au loc în depozitele ilegale, mai ales la temperaturi ridicate
* modificări ale fertilităţii solurilor şi ale compoziţiei biocenozelor pe terenurile învecinate, în cazul depozitării neautorizate direct pe pământ.

Din aceste motive, grupurile interesate în realizarea activităţii de salubrizare în Municipiul Satu Mare au diverse nevoi, care vor fi analizate în cele ce urmează.

*Utilizatorii* serviciilor de salubrizare:

* să le fie ridicate și eliminate deșeurile pe care le generează, pe categorii de deșeuri, în mod regulat, fără sincope;
* să plătească în baza principiului ,,plătește căt arunci”;
* să circule pe străzi curate;
* să se plimbe şi să se recreeze în parcuri curate;
* să nu fie nevoiţi să respire aerul infestat datorită depozitării clandestine de deşeuri.

*Primăria* are ca obiectiv satisfacerea nevoilor urbane:

* îmbunătăţirea condiţiilor de viaţă ale cetăţenilor prin promovarea calităţii şi eficienţei serviciilor publice de salubrizare;
* creşterea calităţii vieţii cetăţenilor prin stimularea mecanismelor economiei de piaţă, realizarea unei infrastructuri edilitare moderne, atragerea investiţiilor profitabile pentru comunitatea locală;
* dezvoltarea durabilă a unor servicii care să asigure protecţia mediului înconjurător;
* organizarea serviciilor publice de salubrizare astfel încît să satisfacă nevoile populaţiei, ale instituţiilor publice şi agenţilor economici;
* realizarea serviciului de salubrizare pentru toţi locuitorii comunei , cu costuri minime;
* diminuarea cantităților de deșeuri generate pe raza comunei eliminate prin depozitare;
* creșterea gradului de colectare selectivă;
* creșterea cantității de deșeuri valorificate din totalul cantității de deșeuri supuse sortării.

*Prestatorul* de servicii de salubrizare:

* creşterea volumului de activitate prin includerea tuturor locuitorilor comunei/orașului/municipiului, astfel încât să se obţină o valoare ridicată a contractului de prestării servicii;
* realizarea unui profit cât mai mare în urma prestării serviciilor de salubrizare;
* prestarea serviciilor condiţii de calitate.

*Instituţii ale Statului* : Garda de Mediu, Agenţia de Protecţie a Mediului, Direcţia de Sănătate Publică, Autoritatea Naţională de Reglementare pentru Serviciile Publice de Gospodărie Comunală ( A.N.R.S.C.) sunt interesate de:

- îmbunătăţirea calităţii vieţii cetăţenilor prin menţinerea unui climat de igienă;

- protejarea mediului înconjurător;

* înlăturarea surselor de poluare a aerului şi apelor provenite de la depozitele de deşeuri;

- protecţia stării de sănătate a locuitorilor,

* creșterea gradului de colectare selectivă și evitarea eliminării deșeurilor prin depozitare.

**VIII. Argumentele alegerii gestiunii**

Așa cum rezultă din Sentința civilă nr.2865/11.10.2024 a Judecătoriei Satu Mare, dosar nr.13909/296/2024, definitivă, și Certificatul de grefă emis de Judecătoria Satu Mare din 17.10.2024, unitățile administrativ-teritoriale: Județul Satu Mare, Municipiului Satu Mare, Municipiul Carei, Orașul Negrești-Oaș, Orașul Tășnad, Orașul Livada, Orașul Ardud, Comuna Acâş, Comuna Agriș, Comuna Andrid, Comuna Apa, Comuna Bătarci, Comuna Beltiug, Comuna Berveni, Comuna Bixad, Comuna Bârsău, Comuna Bogdand, Comuna Botiz, Comuna Călineşti-Oaş, Comuna Cămărzana, Comuna Cămin, Comuna Căpleni, Comuna Căuaş, Comuna Cehal, Comuna Certeze, Comuna Ciumești, Comuna Craidorolţ, Comuna Crucişor, Comuna Culciu, Comuna Doba, Comuna Dorolţ, Comuna Foieni, Comuna Gherţa Mică, Comuna Halmeu, Comuna Hodod, Comuna Homoroade, Comuna Lazuri, Comuna Medieşu Aurit, Comuna Micula, Comuna Moftin, Comuna Odoreu, Comuna Oraşu Nou, Comuna Păuleşti, Comuna Petreşti, Comuna Pir, Comuna Pişcolt, Comuna Pomi, Comuna Porumbești, Comuna Racşa, Comuna Sanislău, Comuna Santău, Comuna Săcăşeni, Comuna Săuca, Comuna Socond, Comuna Supur, Comuna Tarna Mare, Comuna Terebeşti, Comuna Tiream, Comuna Târşolţ, Comuna Turţ, Comuna Turulung, Comuna Urziceni, Comuna Valea Vinului, Comuna Vama, Comuna Vetiș, Comuna Viile Satu Mare au înfiintat ASOCIAȚIA DE DEZVOLTARE INTERCOMUNITARĂ PENTRU MANAGEMENTUL DEȘEURILOR DIN JUDEȚUL SATU MARE.

În paralel s-a înființat MANAGEMENTUL DEȘEURILOR SATU MARE SRL, având capital integral public aparținând unor unități administrativ-teritoriale, inclusiv Județul Satu Mare, care are o cotă de participare de 99,97 % din capitalul social al noului operator regional al Depozitului Ecologic Doba.

În conformitate cu dispozițiile art. 2 lit.h) din Legea nr.51/2006 a serviciilor comunitare de utilități publice, republicată, cu modificările și completările ulterioare:

*,,ART. 2*

*...*

*h****)  operator regional*** *- operatorul societate reglementată de*[*Legea societăților nr. 31/1990*](https://legislatie.just.ro/Public/DetaliiDocumentAfis/169688)*, republicată, cu modificările și completările ulterioare, cu capital social integral al unora sau al tuturor unităților administrativ-teritoriale membre ale unei asociații de dezvoltare intercomunitară având ca scop serviciile de utilități publice. Operatorul regional asigură furnizarea/ prestarea serviciului/activității de utilități publice pe raza de competență a unităților administrativ-teritoriale asociate, exploatarea sistemelor de utilități publice aferente acestora, precum și implementarea programelor de investiții publice de interes zonal ori regional destinate înființării, modernizării și/sau, după caz, dezvoltării infrastructurii tehnico-edilitare aferente acestor servicii/activități, realizate în comun în cadrul asociației. Operatorul regional se înființează în baza hotărârilor adoptate de autoritățile deliberative ale unităților administrativ-teritoriale membre ale unei asociații de dezvoltare intercomunitară având ca scop serviciile de utilități publice, fie prin înființarea unei noi societăți, fie prin participarea la capitalul social al unuia dintre operatorii existenți deținut de o unitate administrativ-teritorială membră a asociației de dezvoltare intercomunitară în conformitate cu prevederile*[*Legii nr. 31/1990*](https://legislatie.just.ro/Public/DetaliiDocumentAfis/169688)*, republicată, cu modificările și completările ulterioare. Operatorul regional este asimilat organismelor prestatoare de servicii publice prevăzute de*[*Ordonanța de urgență a Guvernului nr. 64/2009*](https://legislatie.just.ro/Public/DetaliiDocumentAfis/179753)*privind gestionarea financiară a instrumentelor structurale și utilizarea acestora pentru obiectivul convergență, aprobată cu modificări prin*[*Legea nr. 362/2009*](https://legislatie.just.ro/Public/DetaliiDocumentAfis/113653)*, cu modificările și completările ulterioare; “*

Depozitul Ecologic Doba se află în proprietatea publică a Județului Satu Mare și a fost dat în folosință în anul 2011 pentru a prelua și a elimina deșeurile nepericuloase generate în toate localitățile din județ, asigurând partea finală a serviciului public de salubrizare.

Potrivit prevederilor art. 7 din Legea nr.101/2006 a serviciului de salubrizare a localităților, republicată, cu modificările și completările ulterioare:

***,,ART.7*** *(1) Consiliile județene pot avea competențe cu privire la înființarea, organizarea, gestionarea și coordonarea sistemelor de management integrat al deșeurilor, precum și a activităților specifice realizate prin intermediul acestora.*

*(2) Bunurile aferente sistemului de management integrat al deșeurilor sau părți ale acestuia, după caz, aparțin domeniului public al județului.*

*(3) Sistemul de management integrat al deșeurilor este destinat și asigură deservirea unităților administrativ-teritoriale membre în asociația de dezvoltare intercomunitară constituită în conformitate cu prevederile*[*Legii nr. 51/2006, republicată*](https://legislatie.just.ro/Public/DetaliiDocumentAfis/241422)*, cu modificările și completările ulterioare.”*

Depozitul Ecologic Doba este singurul depozit de deșeuri nepericuloase autorizat din județul Satu Mare, unde au fost eliminate circa 1.000.000 tone de deșeuri în circa 13 ani de la data punerii în funcțiune, unde funcționează: o stație de compostare, o stație de sortare deșeuri reciclabile și celula nr.2 pentru deșeurile reziduale.

Pentru funcționarea serviciului de salubrizare, Municipiului Satu Mare prin intermediul ASOCIAȚIEI DE DEZVOLTARE INTERCOMUNITARĂ PENTRU MANAGEMENTUL DEȘEURILOR DIN JUDEȚUL SATU MARE, va încheia contractul de delegare pentru activitatea de eliminare, prin depozitare, a deșeurilor reziduale, a deșeurilor stradale, a deșeurilor de pământ și pietre provenite de pe căile publice, a reziduurilor rezultate de la instalațiile de tratare a deșeurilor municipale, precum și a deșeurilor care nu pot fi valorificate provenite din activități de reamenajare și reabilitare interioară și/sau exterioară a locuințelor la depozitele de deșeuri nepericuloase cu operatorul Depozitului Ecologic Doba.

Deoarece în județul Satu Mare, cu excepția stației de la Depozitul Ecologic Doba, nu există o altă stație autorizată de tratare anaerobă prin compostare a deșeurilor biodegradabile, Municipiul Satu Mare prin intermediul ASOCIAȚIEI DE DEZVOLTARE INTERCOMUNITARĂ PENTRU MANAGEMENTUL DEȘEURILOR DIN JUDEȚUL SATU MARE, va încheia contract de delegare pentru activitatea de tratare aerobă a biodeșeurilor colectate separat în instalații de compostare, inclusiv transportul reziduurilor la depozitele de deșeuri și/sau la instalațiile de valorificare energetică.

În conformitate cu prevederile art. 28 alin.(2^1) din Legea nr.51/2006 a serviciilor comunitare de utilități publice, republicată, cu modificările și completările ulterioare,

.....

,,(2^1) Autoritățile deliberative ale unităților administrativ-teritoriale sau, după caz, **asociațiile de dezvoltare intercomunitară având ca scop serviciile de utilități publice, în baza mandatului primit, pot încredința unui operator de drept privat gestiunea serviciilor de utilități publice sau a uneia ori mai multor activități din sfera acestor servicii prin atribuirea directă a contractului de delegare a gestiunii, cu respectarea următoarelor condiții cumulative ce trebuie îndeplinite atât la data atribuirii contractului de delegare a gestiunii, cât și pe toată durata acestui contract:**

**a)** unitățile administrativ-teritoriale membre ale unei asociații de dezvoltare intercomunitară având ca scop serviciile de utilități publice, în calitate de acționari/asociați ai operatorului regional, prin intermediul asociației, sau, după caz, unitatea administrativ-teritorială, în calitate de acționar/asociat unic al operatorului, prin intermediul adunării generale a acționarilor și al consiliului de administrație, exercită un control direct și o influență dominantă asupra deciziilor strategice și/sau semnificative ale operatorului regional/operatorului în legătură cu serviciul furnizat/prestat, similar celui pe care îl exercită asupra structurilor proprii în cazul gestiunii directe;

**b)** operatorul regional, respectiv operatorul, după caz, desfășoară exclusiv activități din sfera furnizării/prestării serviciilor de utilități publice destinate satisfacerii nevoilor de interes public general ale utilizatorilor de pe raza de competență a unităților administrativ-teritoriale membre ale asociației, respectiv a unității administrativ-teritoriale care i-a încredințat gestiunea serviciului;

**c)** capitalul social al operatorului regional, respectiv al operatorului este deținut în totalitate de unitățile administrativ-teritoriale membre ale asociației, respectiv de unitatea administrativ-teritorială; participarea capitalului privat la capitalul social al operatorului regional/operatorului este exclusă.

Raportat la dispozițiile legale, având în vedere următoarele:

1. Există un singur Depozit Ecologic în Județul Satu Mare, aflat în proprietatea Județului Satu Mare;
2. Municipiul Satu Mare face parte din ASOCIAȚIA DE DEZVOLTARE INTERCOMUNITARĂ PENTRU MANAGEMENTUL DEȘEURILOR DIN JUDEȚUL SATU MARE;
3. Există MANAGEMENTUL DEȘEURILOR SATU MARE SRL- operatorul Depozitului Ecologic Doba, **se impune alegerea gestiunii directe** pentru activitățile de salubrizare care fac obiectul prezentului Studiu de oportunitate.

Încheierea contractului de delegare pentru aceste activități se va realiza prin intermediul ASOCIAȚIEI DE DEZVOLTARE INTERCOMUNITARĂ PENTRU MANAGEMENTUL DEȘEURILOR DIN JUDEȚUL SATU MARE. Toate UAT-le asociate transferă atribuțiile lor către Asociație, mandatând-o să încheie cu operatorul regional al Depozitului Ecologic Doba contractul de delegare pentru activitățile prevăzute la *art.2 alin.(3) lit.e) și lit.j) din Legea nr.101/2006 privind serviciul de salubrizare a localităților, republicată, cu modificările și completările ulterioare.*

Față de toate aceste argumente expuse, pentru Municipiul Satu Mare se impune **stabilirea modalității gestiunii directe** pentru activitățile de tratare aerobă a biodeșeurilor colectate separat în instalații de compostare, inclusiv transportul reziduurilor la depozitele de deșeuri și/sau la instalațiile de valorificare energetică și eliminarea, prin depozitare, a deșeurilor reziduale, a deșeurilor stradale, a deșeurilor de pământ și pietre provenite de pe căile publice, a reziduurilor rezultate de la instalațiile de tratare a deșeurilor municipale, precum și a deșeurilor care nu pot fi valorificate provenite din activități de reamenajare și reabilitare interioară și/sau exterioară a locuințelor la depozitele de deșeuri nepericuloase, realizată prin intermediul ASOCIAȚIEI DE DEZVOLTARE INTERCOMUNITARĂ PENTRU MANAGEMENTUL DEȘEURILOR DIN JUDEȚUL SATU MARE.

**ADMINISTRATOR PUBLIC AL MUNICIPIULUI SATU MARE**

**MASCULIC CSABA**

**Șef S.E.U.S.V.,**

**Haidu Zsolt**